Kollár, Boris, predseda NR SR (2023-02-01):
Ďakujem pekne. (Krátka pauza.) Dobre. No... Ukľudnite sa, prosím pekne. Však kľud. Dobre. Dám hla... dám teraz hlasovať iba o návrhu pána Erika Tomáša, lebo ten podal pred... Pán poslanec, mali ste to urobiť pred schôdzou. Urobili ste to neskoro. (Reakcie z pléna.) Takže, bohužiaľ, nemôžem.. (Reakcia podpredsedu Blanára.) Počkaj, aha, aha, dobre, hej, takže áno. Takže nemali ste ani vy pravdu, pán poslanec, ani ja. Takže ďakujem za upozornenie, pán podpredseda, budeme hlasovať o obidvoch, preto lebo to neni doplnenie, to je iba termínovanie, takže môžeme dať o tom hlasovať. Takže zbytočný povyk. Takže poďme najprv hlasovať o procedurálnom návrhu pána poslanca Erika Tomáša. Prosím, prezentujme sa a hlasujeme. (Hlasovanie.) Prítomných 136 poslancov, za 64, proti 3, zdržalo sa 66, nehlasovali 3. Uvedený návrh sme neschválili. Teraz dávam hlasovať o návrhu pána poslanca Kremského. Prosím, prezentujme sa a hlasujeme. (Hlasovanie.) Prítomných 136 poslancov, za 83, proti 12, zdržalo sa 39, 2 nehlasovali. Uvedený návrh sme schválili. Pani poslankyne, páni poslanci, ešte raz, akým spôsobom robíme schôdze. To je vždy, to bolo aj za vás, za vlády SMER-u, najprv išli vládne, potom koaličné a až potom ide opozícia. Cez to všetko, aby ste mali lepší pocit z toho, tak ja dávam teraz procedurálny návrh, aby sme tlače 1315, o sociálnom poistení pána poslanca Erika Tomáša, a 1381, o dotáciách, prerokovali po bode 74, je to tlač 1358, po bode pani Žitňanskej, poslankyne Žitňanskej, po bode 74. Posúvame vás dopredu týmto o 30 bodov. Je, prosím, všeobecný súhlas? (Nesúhlasná reakcia pléna.) Nie. Dobre, dávam o tom hlasovať. Prosím, prezentujme sa a hlasujeme. (Hlasovanie.) Prosím vás pekne, nevykrikujte, pán poslanec, keď ste taký akurátny. (Reakcia z pléna.) Veľmi primitívne správanie, pán poslanec! Veľmi primitívne! Prítomných 133 poslancov, za 86, proti 2, zdržalo sa 38 (správne 37, pozn. red.), nehlasovali 8. Posunuli sme o 30, vyše o 30 bodov dopredu na sede.... po bode 74 tento návrh. Teraz vás prosím, pani poslankyne, páni poslanci, ktorí ste svoje návrhy na zmenu alebo doplnenie návrhu programu odovzdali písomne... á, to už sme prebrali, prepáčte. Dávam teraz hlasovať o programe schôdze ako celku. Prosím, prezentujme sa a hlasujeme. (Hlasovanie.) Prítomných 136 poslancov, za 85, proti 30, zdržalo sa 21. Konštatujem, že sme program 83. schôdze Národnej rady schválili. Pani poslankyne, páni poslanci, chcem vás informovať, že na základe záverov z poslaneckého grémia budeme dnes rokovať do 19. hodiny bez obedňajšej prestávky, v ďalších rokovacích dňoch budeme rokovať štandardne. Hlasovať o prerokovaných bodoch programu budeme vždy o jedenástej a sedemnástej hodine, pokiaľ Národná rada nerozhodne inak. Je, prosím, všeobecný súhlas? (Súhlasná reakcia pléna.) Áno, ďakujem. Pristúpime k hlasovaniu v prvom čítaní o vládnom návrhu zákona, ktorým sa mení a dopĺňa zákon č. 69/2018 Z. z. o kybernetickej bezpečnosti (tlač 1289). Prosím spravodajcu z výboru pre obranu a bezpečnosť poslanca Igora Husa, aby uviedol hlasovanie. (Hlasovanie o vládnom návrhu zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov , tlač 1289.)